Folketing
2007-09-06

Så der er altså ikke grobund for at sige, at vi reducerer og skærer ned, og at det private i virkeligheden løber med gevinsten. Nej, den fordeles stort set ligeligt mellem det private og det offentlige. Og det er så en politik, der er lagt frem. Selv om hr. Frank Aaen ryster på hovedet, vil jeg sige, at det er den politik, der er lagt frem. For at vende tilbage til hr. Leif Mikkelsen og Ny Alliance vil jeg sige, at jeg synes, at der også her er mange gode synspunkter og intentioner med alt det, man gerne vil. Og alt det, man gerne vil, hænger sikkert godt sammen; men man kan sige: Økonomien hænger ikke sammen. Og det er så det, der er udfordringen, for jeg vil sige, at det er dristigt, når man bruger den model, som også hr. Kristian Thulesen Dahl har bemærket, hvor man tager beløbet, som man skal bruge i skat af pension, ved pensionsindbetalingen, i stedet for at gøre, som man gør i dag, at tage det, når folk går på pension.